James Dean (oik.) ja Julie Harris elokuvassa *Eedenistä itään* (1954).
Porsche 550 Spyder, jollaisen James Dean osti vuonna 1955 toisena Porschenaan. Dean antoi sille nimen *Little Bastard* ('pikkupaskiainen'). Kuvasta poiketen Deanin auton numero oli 130.
**James Byron Dean** (8. helmikuuta 1931 – 30. syyskuuta 1955) oli yhdysvaltalainen näyttelijä. 

Hänen maineensa perustuu kolmeen lyhyessä ajassa kuvattuun Hollywood-elokuvaan ja kuolemaan auto-onnettomuudessa 24-vuotiaana. Dean oli ehdolla Oscar-palkinnon saajaksi elokuvista *Eedenistä itään* (1955) ja *Jättiläinen* (1956). Dean on ainoa näyttelijä, joka on ollut kuolemansa jälkeen ehdolla kahdesti.

1950-luvun nuorille James Dean antoi roolimallin Jim Starkina elokuvassa *Nuori kapinallinen* (1955). Varhainen kuolema teki hänestä jälkimaailman ikinuoren palvonnan kohteen ja valkokankaan kuolemattoman ikonin.

Elämä
-----

James Dean, hänen isänsä hammasteknikko Winton Dean ja äitinsä Mildred Dean (o.s. Wilson) asuivat Indianan osavaltiossa Marionissa, kunnes isä sai siirron Los Angelesiin Kaliforniaan Deanin ollessa viisivuotias. Perhe asui siellä neljä vuotta, kunnes Mildred sairastui ja kuoli. Dean oli ollut erityisen läheinen äitinsä kanssa ja vetäytyi kuoreensa tämän kuoleman jälkeen. Eräs Deanin perhetuttu on sanonut epäilevänsä, ettei Dean koskaan kunnolla selvinnyt äitinsä kuolemasta. Deanin on väitetty käyttäneen äitinsä kuolemaa *Eedenistä itään* -elokuvan äiti–poika-suhdetta käsitteleviä kohtauksia näytellessään.

Winton Dean luopui pojastaan. James Dean palasi tätinsä ja setänsä Ortense ja Marcus Winslow'n omistamalle maatilalle Fairmountiin Indianaan. Ortense ja Marcus Winslow kohtelivat Deania kuin omaa lastaan, ja tämä kutsuikin heitä äidiksi ja isäksi. Perheeseen kuului myös kaksi Winslowien omaa lasta, Deania jonkin verran vanhempi Joan sekä Deanin perheeseen tulon jälkeen syntynyt Marcus "Markie" Junior, jonka kanssa Dean oli hyvin läheinen. Deania kuvailtiin hiljaiseksi, ujoksi ja kiltiksi lapseksi. Hän harrasti maalaamista, piirtämistä ja muovailua ja esiintyi nuoresta asti koulun ja kveekarikirkon näytelmissä.

Valmistuttuaan high schoolista Dean palasi Kaliforniaan ja jatkoi opiskelua Santa Monica Junior Collegessa ja Kalifornian yliopistossa. Dean aloitti näyttelemisen James Whitmoren ryhmässä. Hän esiintyi tv-mainoksissa, näyttämöllä sekä statistina elokuvissa. Talvella 1951 Dean muutti New Yorkiin luomaan uraa vakavana näyttelijänä. Hän näytteli yksittäisissä jaksoissa televisiosarjoissa jo ennen kuin hänet hyväksyttiin Actors Studioon, kuuluisaan teatterikouluun, jossa opiskelivat myös Marlon Brando, Julie Harris, Arthur Kennedy ja Mildred Dunnock. Dean sai pienen roolin Broadway-näytelmässä *See the Jaguar* vuonna 1952. Näytelmä itsessään sai huonon vastaanoton, ja se esitettiin yleisölle vain viisi kertaa, mutta Deanin roolisuoritusta kehuttiin. Dean sai hyvin vastaanotetun suorituksensa avulla pieniä rooleja televisiosarjoissa. Hänen luultavasti merkittävin näytelmänsä oli *The Immoralist*, jossa hän näytteli homoseksuaalia palvelijaa, johon näytelmän päähenkilö rakastuu. Dean sai paljon positiivista palautetta roolistaan, ja näytelmä poiki hänelle roolin *Eedenistä itään* -elokuvassa. Tämän johdosta Dean lopetti *The Immoralistissa* kahden viikon kuluttua ja matkusti Kaliforniaan elokuvan ohjaajan ja tuottajan, Elia Kazanin kanssa. Deanin kiinnostus Actors Studiota kohtaan loppui pian. Saatuaan osan Jim Starkina elokuvassa *Nuori kapinallinen* (1955) Dean muutti Hollywoodiin.

Deanin suurimpia esikuvia olivat näyttelijät Marlon Brando ja Montgomery Clift, jotka olivat ensimmäisiä metodinäyttelijöitä amerikkalaisessa elokuvassa, ja jäljitteli heitä suurelta osin näyttelijänä. Hänen tiedetään myös soitelleen lukuisia kertoja molemmille. Brando ei koskaan vastannut Deanin lukuisiin puheluihin tai vastaajaviesteihin. Cliftille Dean soitti usein vain kuullakseen tämän äänen.

Dean juhlisti elokuvan *Eedenistä itään* menestystä ostamalla itselleen ensimmäisen Porschensa, 356 Speedsterin. Hän aloitti *Nuoren kapinallisen* kuvaukset heti tämän jälkeen. Kuvausten loputtua hän teki elokuvan *Jättiläinen*. Se jäi hänen viimeiseksi elokuvakseen. Vähän yli vuodessa, kolmen pääosan jälkeen, James Deanista tuli ihailtu.

Deanin on väitetty olleen biseksuaali. On myös väitetty, että Deanin suhteet naisten kanssa olivat vain julkisuustemppuja, ja Dean todellisuudessa homoseksuaali. Hänen seksuaalista suuntautumistaan spekuloidaan edelleen, ja se on yleinen aihe Deanista kertovissa elämäkerroissa. Niissä mainitaan lähes poikkeuksetta useita suhteita sekä miehiin että naisiin. Dean seurusteli muun muassa näyttelijä Pier Angelin (Anna Maria Pierangeli) kanssa, ja hänellä oli rakkaussuhde ystäväänsä William "Billy" Bastiin, jonka kanssa hän myös asui kahteen otteeseen.

William Bast kirjoitti:

> »Tuntui kuin hän olisi halunnut sanoa, että ihmisten välillä voi olla vahvempikin side, pysyvä rakkauden ja myötätunnon yhteys, joka kuitenkin kävisi mahdolliseksi vasta kun monen monituiset ulkonaiset seikat, vähäpätöiset ja pikkusieluiset tuumailut ja muut vastaavat unohdettaisiin. Ehkä siinä oli kysymys jonkinlaisesta yhdestä ja yhdistävästä voimasta, jonka kanssa piti olla sopusoinnussa.» 
> 
> 

Jotkut näytelmä- ja elokuvaohjaajat sekä näyttelijät kokivat Deanin hankalaksi työtoveriksi. Tämä johtui luultavasti siitä, että Deanin tyyli näytellä ei ollut tuohon aikaan yleinen, eikä Dean suostunut muuttamaan sitä. Hän ei myöskään koskaan toistanut ottoa täysin samalla tavalla, vaan yritti jotakin uutta joka kerta.

Kuolema
-------

*Pääartikkeli: James Deanin kuolema*
*Jättiläisen* kuvausten loputtua James Dean keskittyi uuteen harrastukseensa autourheiluun. Perjantaina 30. syyskuuta 1955 hän lähti ajamaan 28-vuotiaan mekaanikkonsa Rolf Wütherichin kanssa avomallisella hopeanvärisellä Porsche 550 Spyder -urheiluautollaan kohti Salinasia tarkoituksenaan osallistua kaupungin lentokentällä pidettäviin kisoihin. Dean halusi kuitenkin ajaa itse, jotta saisi tuntumaa hiljattain ostamaansa autoon. Perillä Rothin oli määrä tehdä kilpa-ajosta innostuneesta elokuvatähdestä kuvareportaasi. Dean oli tuolloin ehdolla Oscar-palkinnon saajaksi suorituksistaan elokuvissa *Eedenistä itään* ja *Jättiläinen*. 

Matkalla Dean ohitteli uhkarohkeasti perjantairuuhkan vastaantulijoista välittämättä, ja Bill Hickman neuvoi häntä hiljentämään vauhtia. Lähestyessään Cholamen taajamaa Dean ohitti erään auton, jonka oli väistettävä pientareelle. Kohta ohituksen jälkeen vastakkaisesta suunnasta tullut 1950-mallinen Ford Custom Tudor coupé yllättäen kääntyi vasemmalle hänen autonsa eteen tarkoituksenaan jatkaa pohjoiseen Fresnoon valtatietä 41 pitkin. Dean tuskin oli havainnut risteystä, sillä sitä ei ollut merkitty kunnolla. Hän yritti välttää onnettomuuden väistämällä oikealta, mutta osui Fordin vasempaan etukulmaan. Törmäyksen voimasta Porsche lensi ulos tieltä ja pysähtyi puhelintolppaan pellon laidan piikkilanka-aidalle. Ford kiepsahti ympäri 180 astetta jääden länteen vievälle kaistalle poikittain. Deanin matkatoveri Wütherich lensi autosta tielle ja loukkaantui vakavasti, mutta selviytyi. Dean jumittui jaloistaan romuttuneeseen Porscheensa niska murtuneena, pää matkustajan puolelle retkahtaneena. Hän oli kuolemassa, kun Hickman ja Roth tulivat onnettomuuspaikalle 5–10 minuuttia myöhemmin. Heidät vietiin ambulanssilla Paso Roblesin *War Memorial Hospital* -sairaalaan, jossa James Dean todettiin kuolleeksi kello 17.59.

Eteen kääntynyttä Fordia ohjannut 23-vuotias opiskelija Donald Turnupseed sai vain lieviä vammoja. Paikallinen oikeus vapautti hänet kaikesta vastuusta, koska katsoi, että James Dean oli ajanut ylinopeutta.

Vuonna 1977 Cholamen postitoimistoa vastapäätä pystytettiin japanilaisen liikemiehen lahjoittama muistomerkki, jonka muistolaatassa on lainaus Antoine de Saint-Exupéryn *Pikku prinssistä*: "What is essential is invisible to the eye". Dean oli eläessään lukenut *Pikku prinssiä*.

Jälkisanat
----------

James Deanin hauta Fairmountissa.
Joe Hyams kuvailee kirjoittamassaan elämäkertakirjassa James Deania näin:

> »Ei ole yksinkertaista selitystä sille, miksi hänestä on tullut niin merkittävä niin monelle ihmiselle nykyään. Ehkä siitä syystä, että hänellä oli näytellessään näkemyksellinen kyky ilmaista toiveita ja pelkoja, jotka ovat osa jokaisen nuoren ihmisen elämää. Jollain ihmeellisellä tavalla hän onnistui dramatisoimaan ne kysymykset, jotka jokainen nuori ihminen jokaisessa sukupolvessa joutuu selvittämään.» 
> 
>

Elokuvat
--------

| Vuosi | Nimi | Alkuperäinen nimi | Rooli | Huomioita |
| --- | --- | --- | --- | --- |
| 1951 | *Paljain pistimin* | *Fixed Bayonets!* | Doggie | (ei lopputeksteissä) |
| 1952 | *Laivaston monnit* | *Sailor Beware* | Toinen nyrkkeilyvastustaja | (ei lopputeksteissä) |
| *Ei rikkautta vaan rakkautta* | *Has Anybody Seen My Gal?* | Nuori juoma-automaatilla | (ei lopputeksteissä) |
| 1953 | *Tie voittoon* | *Trouble Along the Way* | Avustaja | (ei lopputeksteissä) |
| 1955 | *Eedenistä itään* | *East of Eden* | Cal Trask | Jussi-palkinto – Paras ulkomaalainen näyttelijä  Oscar-ehdokkuus – Paras miespääosa  BAFTA-ehdokkuus – Paras ulkomaalainen näyttelijä |
| *Nuori kapinallinen* | *Rebel Without a Cause* | Jim Stark | BAFTA-ehdokkuus – Paras ulkomaalainen näyttelijä |
| 1956 | *Jättiläinen* | *Giant* | Jett Rink | Oscar-ehdokkuus – Paras miespääosa |

Lähteet
-------

* Alexander, Paul: *James Dean – särkynyt legenda*. (Alkuteos: *Boulevard of Broken Dreams*.) Suomentanut Juhani Lindholm. Helsinki: Otava, 1995. ISBN 951-1-13491-4.

### Viitteet

1. 1 2  Alexander & Lindholm 1995, s. 35-39.
2. ↑  Alexander & Lindholm 1995, s. 116-117, 132-139.
3. 1 2  Alexander & Lindholm 1995
4. 1 2  Bosworth, Patricia; Kirstilä, Pentti; *Monty - Montgomery Cliftin elämä (1991)*
5. ↑   Who killed James Dean: Death Drive, haettu 8.10.2008
6. 1 2
7. 1 2  Bast, William: Surviving James Dean. Barricade Books 2006. s. 133 ja 183-232.
8. ↑  John Gilmore, Live Fast – Die Young: Remembering the Short Life of James Dean. New York: Thunder's Mouth Press 1998.
9. 1 2  Alexander, Paul, Boulevard of Broken Dreams: The Life, Times, and Legend of James Dean. New York: Viking 1994.
10. ↑  William Bast: Surviving James Dean. Barricade 2006. s. 53-54 ja 135.
11. ↑  See Lawrence Frascella and Al Weisel, Live Fast, Die Young – The Wild Ride of Making Rebel Without a Cause
12. ↑  William Bast: Surviving James Dean. 2006. s. 197.
13. ↑  William Bast: Surviving James Dean. Barricade 2006.
14. ↑  Alexander & Lindholm 1995.
15. ↑  Paul Alexander: *James Dean: Särkynyt legenda* 1995, s. 101-102.
16. ↑  Alexander & Lindholm 1995, s. 176-179.
17. ↑   James Dean Memorial Junction: History, haettu 8.10.2008 "James Dean had wrapped up shooting for the Warner Bros. film Giant and was set to compete in an automobile race held at the Salinas Airport. Dean originally intended to pull his new silver Porsche Spyder on a trailer behind his 1955 Ford station wagon."
18. ↑   Daily Titan newspaper (Doug Burns 15.3.1978): Site of James Dean's Death Gets Tribute 22 Years later "Dean originally intended to pull his new 1955 silver Porsche Spyder on a trailer behind his 1955 Ford station wagon. However, at the last minute he decided to drive the sports car to put some pre-race mileage on it."
19. ↑   Who killed James Dean: The Little Bastard, haettu 8.10.2008 "James Dean only had his 550 Spyder a few days before he would drive it to his death. Car customizer of Batman and The Munsters fame, George Barris, eventually bought the wrecked body and tried unsuccessfully to fix it before he lost interest in the futile attempt and began loaning it out for traffic safety displays."
20. ↑   Who killed James Dean: Turnupseed, haettu 8.10.2008 "At the top of the pass Highway 466 uncoiled to a straight shot below. There were two dips where the car sank and rose. Dean passed a car in his lane at a high speed and an oncoming car skipped to the shoulder to avoid being hit."
21. ↑   Who killed James Dean: Turnupseed, haettu 8.10.2008 "The Y intersection the eastbound highway spit off to the northwest did not have a signal and there was dry pastureland in all directions."
22. ↑   Who killed James Dean: 9-30-55 Part II, haettu 8.10.2008 "The jury found the deceased, James Dean, came to his death by accident and that there was no indication that James Dean met death through any criminal act of another, and that he died of a fractured neck and other injuries received."
23. ↑   Who killed James Dean: Wagon vs. Spyder, haettu 8.10.2008 "Hickman estimated they came upon the wreck five minutes after the collision; Roth estimated ten minutes. They caught up with Dean at Blackwell's Corner but Dean was reportedly there only fifteen minutes, total. It would seem they could not have been more than ten minutes behind Dean at that point if they were able to meet and visit briefly before hitting the road again."
24. ↑   Daily Titan newspaper (Doug Burns 15.3.1978): Site of James Dean's Death Gets Tribute 22 Years later "The alteration in Cholame’s skyline is a stylized sculpture built in the memory of Dean by a wealthy Tokyo businessman, Seita Ohnishi."
25. ↑   Daily Titan newspaper (Doug Burns 15.3.1978): Site of James Dean's Death Gets Tribute 22 Years later "Also set into the sculpture is a plaque with the quote, "What is essential is invisible to the eye," taken from Antoine de Saint-Exupery’s The Little Prince."
26. ↑  Paul Alexander: *James Dean: Särkynyt legenda* 1995, s. 102-103.

Kirjallisuutta
--------------

* Angelis, Michael De: *Gay Fandom anf Crossover Stardom: James Dean, Mel Gibson, and Keanu Reeves*. Durham: Duke University Press, 2001. ISBN 0-8223-2728-7.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **James Dean**.
* Viralliset kotisivut (englanniksi)
* James Dean Memorial Junction - onnettomuuspäivän kuvia (englanniksi)
* James Dean Internet Movie Databasessa. (englanniksi)
* James Dean Elonetissä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
	+ 2
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Japani
* Tšekki
* Australia
* Kreikka
* Korea
* Alankomaat
* Puola
* Portugali

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* SNAC
* IdRef

 |

 |